Rino Serra/Tèra mìa/01


Galaverna e Piemont 
Galaverna, che it cheurve 'l giardin
Che it compagne 'l ruscon la matin 
Che it deslùe 'nt el sol del mesdì,
It fasi bej anche costi brut di;
Sì l 'invern a l'é longh e ampestà
E la fiòca e 'l gel son ed ca,
La matin che la bisa l'é fòrta
[ E at piasrìa sté dré 'd cola pòrta ...
-A-i fà pa gnente surtìma l 'istess
E per segue del di 'l sò process; 
Piemontèis l'é na rassa balorda 
Ed rusch ed fatiga l'é angorda!

Galaverna che it cheurve 'l giardin 
Che it ricami ògni pianta da bin
Ti it em tempri a sta vita ampestà 
Andova as rusca o 's resta danà; 
Sì an Piemont l'han anlevane così 
Rusché tant... per un mijor avnì. 
Già da cit quand j 'ero maraje 
Quand portavo ij tacon a le braje
Già an testa l'han anculcane 'l travaj 
Col' idèja ch'an passerà maj; 
Piemontèis l 'é na rassa balorda
Se it parli 'd fé gnente l'é sorda!

Galaverna che it cheurve 'l giardin 
Che tuti j 'ani it em segni 'l destin, 
El destin ed na stagion anvelenà 
Che sempre torna ma peui as na va
It am fas gòde al pensé che un doman
Già le piante che ij pra fioriran; 
Se mi guardo lontan l 'orisont
E m'ambrasso con l 'euj 'l mè Piemont
Mi son fier ed na tèra così
Ch'am fà seufre ma anche giojì;
Piemontèis l'é na rassa balorda
a l'arciam d'àutra gent l'é pa sorda!

(Fervé 1982)

Rino Serra
Leteratura piemontèisa